Żewġ tigri welldu tlett ifrieħ kull wieħed waqt il-vjaġġ lejn Malta fil-bidu ta’ din il-ġimgħa u għas-sidien taċ-ċirklu Viviana Orfei t-twelid ta’ dawn il-friegħ hija prova li l-annimali taċ-ċirklu jingħataw kura tajba u ladarba dawn twieldu fiċ-ċirklu, ma jafux x’inhi l-ħajja fis-selvaġġ. Mistqosijin minn TVM meta se jibdew jgamlu lil dawn it-tigri biex jipparteċipaw huma wkoll fiċ-ċirklu, s-sidien spjegaw li dawn il-friegħ għandhom l-ewwel sena ma’ djul ommhom imbagħad jibdew jgħallmuhom bil-mod bħal ma’ l-bnedmin jgħallmu t-trabi. Armat fil-Gżira, fiċ-ċirklu Viviana Orfei minbarra t-tigri jingħataw wirjiet bi żwiemel, ħmir, ponijiet u Ippopotami. Mistoqsi dwar il-liġi li se tipprojbixxi ċ-ċirkli bl-annimali li mistennija tidħol fis-seħħ mis-sena d-dieħla, l-organizzatur ta’ dan iċ-ċirku Silvio Zammit qal li hu ma jaqbilx, anke għaliex f’Malta mhux kulħadd jista’ jsiefer u jżur zoos jew postijiet biex jara annimali li ma jgħixux f’Malta. Għal dan il-għan ħabbar li se jorganizza petizzjoni fi sforz biex il-liġi li tiprojbixxi ċ-ċirkli bl-annimali ma’ tidholx fis-seħħ. Ċirklu ieħor bl-annimali, din id-darba tal-baħar bħal pengwini u pelikani, huwa ċ-Circo Acquatico li jinsab armat fil-Marsa. L-organizatur ta’ dan iċ-ċirklu Johann Said li jirrappreżenta t-tielet ġenerazzjoni ta’ familja li ilha mis-sittinijiet iġġib iċ-ċirkli f’Malta, ukoll ma jaqbilx mal-liġi li tipprojbixxi ċ-ċirkli bl-annimali. Is-Segretarjat Parlamentari għad-drittijiet tal-annimali qal li dawn iċ-ċirkli għandhom il-permessi kollha meħtieġa.